Document ID: 32004R1688

NARIADENIE KOMISIE (ES) č. 1688/2004
z 29. septembra 2004
o stanovení nákupnej ceny počas hospodárskych rokov 2004/2005 zo strany podnikov - veľkoskladov nespracovaného sušeného hrozna a sušených fíg
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), najmä na jeho článok 9 odsek 8,
keďže:
(1)
Kritériá pri stanovení ceny, za ktorú veľkosklady nakupujú nespracované sušené hrozno a sušené figy, sú stanovené v článku 9 odsek 2 nariadenia Rady (ES) č. 2201/96 a podmienky nákupu a riadenia zo strany veľkoskladov sú stanovené v nariadení Komisie (ES) č. 1622/1999 z 23. júla 1999, ktorým sa ustanovujú podrobné pravidlá pre uplatňovanie nariadenia rady (ES) č. 2201/96, pokiaľ ide o schému skladovania nespracovaných sušených hroznových bobúľ a sušených fíg (2).
(2)
Preto treba na obdobie hospodárskych rokov 2004/2005 stanoviť nákupnú cenu v prípade sušeného hrozna na základe vývoja svetových kurzov a v prípade sušených fíg na základe minimálnej ceny stanovenej v nariadení Komisie (ES) č. 1583/2004 z 9. septembra 2004, ktorým sa na obdobie hospodárskych rokov 2004/2005 stanovuje minimálna cena, ktorú treba zaplatiť výrobcom za nespracované sušené figy, ako aj čiastka na podporu výroby sušených fíg (3).
(3)
Opatrenia v tomto nariadení sú v súlade so stanoviskom Riadiaceho výboru pre spracované ovocie a zeleninu,
PRIJALA TOTO NARIADENIE:
Článok 1
Na hospodárske roky 2004/2005 sa nákupná cena podľa článku 9 odsek 2 nariadenia Rady (ES) č. 2201/96 stanovuje takto:
-
418,89 EUR za tonu čistej hmotnosti nespracovaného sušeného hrozna,
-
542,70 EUR za tonu čistej hmotnosti nespracovaných sušených fíg.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. septembra 2004

Labels: 2
3
17
19